ธปท.เปิดค้าตรงริงกิต-บาทต้นปีหน้า
ธปท.เผยไตรมาสแรกปีหน้า เปิดใช้เงินริงกิต-บาทโดยตรง ลดความเสี่ยงค่าเงิน
23 ธ.ค. 2558

ธปท.เผยไตรมาสแรกปีหน้า เปิดใช้เงินริงกิต-บาทโดยตรง ลดความเสี่ยงค่าเงิน
นางจันทวรรณ สุจริตกุล ผู้ช่วยผู้ว่าการสายตลาดการเงิน ธนาคารแห่งประเทศไทย (ธปท.) เปิดเผยว่า ขณะนี้ผู้ว่าการ ธปท. และธนาคารกลางมาเลเซีย ได้ข้อสรุปในรายละเอียดการจัดตั้งกลไกส่งเสริมการใช้เงินสกุลริงกิตและเงินบาท รวมทั้งการผ่อนปรนระเบียบการควบคุมอัตราแลกเปลี่ยนกับธนาคารพาณิชย์ ที่จะให้บริการเงินสกุลริงกิตและเงินบาท เพื่อให้สามารถบริการลูกค้าได้คล่องตัวมากขึ้น
ทั้งนี้ ธปท.ตั้งเป้าให้ธนาคารพาณิชย์เริ่มให้บริการตามกลไกนี้แก่ลูกค้าได้ในช่วงสิ้นไตรมาสแรกของปีหน้า โดยการส่งเสริมการใช้เงินสกุลริงกิตและเงินบาท จะเป็นทางเลือกให้ผู้ส่งออกนำเข้าที่ค้าขายกับประเทศเพื่อนบ้านเป็นหลัก สามารถใช้เงินสกุลท้องถิ่นซื้อขายระหว่างกัน ช่วยลดความเสี่ยงจากอัตราแลกเปลี่ยน เนื่องจากเงินสกุลในภูมิภาคมีแนวโน้มจะเคลื่อนไหวไปในทิศทางเดียวกันมากกว่าเมื่อเทียบกับเงินสกุลหลัก
อย่างไรก็ตาม เพื่อมีความคล่องตัวสามารถติดตามผลสำเร็จได้อย่างใกล้ชิด ในระยะแรกธนาคารกลางของทั้งสองประเทศจะร่วมกันคัดเลือกธนาคารพาณิชย์จำนวนหนึ่ง เพื่อนำร่องทำหน้าที่ให้บริการ โดยจะเลือกจากธนาคารที่มีความพร้อมและมีศักยภาพในการให้บริการลูกค้าในทั้งสองประเทศ อันได้แก่ ธนาคารพาณิชย์ที่ปัจจุบันมีการทำธุรกรรมสกุลริงกิต/บาทกับลูกค้าในลำดับสูง มีฐานลูกค้าที่เป็นผู้ส่งออกและผู้นำเข้ากว้างขวาง มีการดำเนินการหรือมีเครือข่ายทางธุรกิจทั้งในไทยและมาเลเซีย
ธนาคารพาณิชย์เหล่านี้จะต้องดำเนินการทำธุรกรรมตามขอบเขตการดำเนินการที่ได้ตกลงไว้ รวมทั้งส่งรายงานการทำธุรกรรมให้ธนาคารกลางของแต่ละประเทศ และจะต้องประกาศอัตราแลกเปลี่ยนริงกิต-บาทโดยตรงด้วย